**Fundargerð fundar foreldraráðs leikskólans Akra**

**Fundartími: Þriðjudagur 3. nóvember kl. 12**

**Fundarstaður: Skype fundur**

**Fundarmenn: Helga Rut Eysteinsdóttir, Guðlaugur Kristmundsson, Hildur Edda Grétarsdóttir, Daði Rúnar Pétursson (öll úr foreldraráði), Kristín Hemmert Sigurðardóttir (starfandi leikskólastjóri) og Halldóra Pétursdóttir (leikskólafulltrúi Garðabæjar).**

Fyrsti fundur foreldraráðsins skólaárið 2020-2021. Eftirtalin mál voru til umræðu:

1. **Hlutverk foreldraráðs**

Halldóra fór yfir hlutverk foreldraráðsins en skv. lögum um leikskóla nr. 90 frá 2008 skal í leikskólum vera foreldraráð og leikskólastjóri hefur frumkvæði að stofnun þess og kosningu í ráðið. Foreldraráð er skipað a.m.k. þremur foreldrum og skal kosning fara fram í september ár hvert og kosið til eins árs í senn. Ráðið setur sér starfsreglur sem það vinnur eftir og ber leikskólastjóra að vinna með ráðinu. Hlutverk foreldraráðs leikskóla er eftirfarandi:

* Gefa umsagnir til leikskóla og leikskólanefndar um skólanámskrá og aðrar áætlanir er varða starfsemi leikskólans
* Fylgjast með framkvæmd skólanámskrár og annarra áætlana innan leikskólans og kynningu þeirra fyrir foreldrum
* Hefur umsagnarrétt um allar meiri háttar breytingar á leikskólastarfi

Í þessu sambandi benti hún á að upplýsingar þessa efnis er að finna á heimasíðu leikskólans en þar er einnig að finna samantekt um starfshætti foreldraráðs í leikskólum (skjal útbúið í maí 2018). Sjá <http://akrar.is/Stjornun/Foreldrarad>.

Þá benti hún á að foreldraráðið væri tengiliður við aðra foreldra og nefndi það dæmi að ef foreldrar hafa athugasemdir við starfsemi skólans eða aðbúnað í skólanum, þá myndi ráðið taka slíkt mál fyrir. Þá benti hún á að ef foreldraráð vildi ræða tiltekið mál við alla foreldra, þá sé hægt að boða til fundar með foreldrum.

Halldóra benti ráðinu einnig á handbók foreldraráða frá Heimili og skóla sem má finna hér: <http://www.heimiliogskoli.is/wp-content/uploads/2016/08/HS_Handb%C3%B3k_leikskola.pdf>. Þá fjallaði Halldóra um möguleikann á því að foreldraráðið kynnti sér nánar starfsemi skólans með því að heimsækja hann part úr degi. Ákveðið var að stefnt yrði að því þegar aðstæður leyfa.

Að lokum vakti Halldóra athygli ráðsins á vettvangi foreldra barna í leikskólum en um er að ræða fund sem bæjarstjóri heldur árlega með formönnum foreldraráða í bænum. Halda átti fund ársins í vor en vegna aðstæðna í þjóðfélaginu hefur ekki orðið af þeim fundi.

1. **Starfsáætlun Akra og matsþættir**

Kristín sendi foreldraráði drög að starfsáætlun og matsþáttum þann 2. nóvember sl. Kristín fór stuttlega yfir starfsáætlunina og óskaði eftir viðbrögðum foreldraráðs við henni. Ákveðið var að foreldraráðið myndi rýna áætlunina og koma með viðbrögð fyrir lok vikunnar.

Meðal þess sem hún nefndi er að lögð er áhersla á að fram fari markvisst endurmat á þeim verkefnum sem farið væri í til þess að kanna sem fyrst hvort að árangur hafi náðst.

Helga nefndi að um væri að ræða mjög sambærilega áætlun og í fyrra og hefði foreldraráðið haft tilteknar athugasemdir við áætlunina, m.a. að hún væri ekki mjög efnismikil samanborið við áætlanir hjá öðrum leikskólum.

Halldóra benti á að um samræmt eyðublað væri að ræða sem allir leikskólar þurfa að fylla inn í en síðan er það undir leikskólastjórum komið hvort þeir útfæri þessar áætlanir nánar og fjalli betur um tiltekna þætti í sérstakri skýrslu. Þá benti hún á að mikilvægt væri að þessi áætlun endurspeglaðist í ársskýrslu hvers árs og þar væri fjallað um hvernig gengið hefði að fylgja áætluninni eftir.

Varðandi hlutverk foreldraráðs í tengslum við þessa áætlun nefndi Halldóra að það væri ráðsins að spyrja spurninga varðandi áætlunina, t.d. hvernig fyrirhugað væri að meta tiltekna þætti og hvaða viðmið væru fyrirliggjandi í því sambandi. Þá nefndi hún að það væri líka mikilvægt að viðmiðin kæmu að einhverju leyti frá börnunum sjálfum og að þau hafi áhrif á umhverfi sitt og fái að meta hvað er að ganga vel og hvað gengur ekki eins vel.

1. **Lærdómur af nýlegum COVID-19 smitum á leikskólanum**

Kristín fór stuttlega yfir stöðu mála og hvernig hólfaskiptingu leikskólans er háttað. Um er að ræða algjöra skiptingu milli eldri og yngri deilda og eru starfsmenn með sitthvora kaffiaðstöðuna og aðstöðu til undirbúnings. Þá er deildarstjórum líka boðið upp á að sinna undirbúningi að heiman. Eitt sameiginlegt rými er í húsinu þar sem kennarar hafa aðgang að prentara og ljósritunarvél en það rými er notað eins lítið og hægt er. Sameiginlegir snertifletir þar eru þrifnir reglulega.

Guðlaugur spurði hvort að kvíði starfsmanna vegna ástandsins væri orðinn áberandi. Að sögn Kristínar hefur hún merkt talsverðan kvíða hjá starfsfólki vegna ástandsins og hefur hún leitað leiða til að styðja starfsfólk í því sambandi. Halldóra benti einnig á að það væri farið að bera á aukinni þreytu á leikskólastiginu almennt í sveitarfélögum og væri hvert sveitarfélag að skoða hvernig hægt væri að styrkja grunnstoðir sínar til þess að ráða bót á þessu.

1. **Starfsmannamál**
	* + Vinna við eflingu starfsanda og ráðning nýrra starfsmanna

Hluti af starfsáætlun fyrir veturinn er að efla áfram starfsandann. Ragnhildur Vigfúsdóttir hefur hitt hópinn 2x og hefur vinnan undir hennar handleiðslu gengið mjög vel. Þó hefur Covid-19 sett strik í reikninginn varðandi þá vinnu. Kristín taldi að það væri mikil samstaða í starfsmannahópnum og mikill vilji til þess að bæta andann og jafnframt takast á við þær áskoranir sem starfsmennirnir standa frammi fyrir þessi misserin.

Helga spurði hvort að búið væri að framkvæma aðra starfsánægjukönnun sem rætt var um í vor að fyrirhuguð væri á haustmánuðum. Halldóra svaraði því til að þessi könnun hefði verið sett á dagskrá í lok október/byrjun nóvember og það fyrirtæki sem sér um að gera könnunina ráðgerir að framkvæma hana í næstu viku. Þar sem um rafræna könnun er að ræða, hefði Covid-19 ekki áhrif á þær fyrirætlanir.

Kristín fór yfir að nokkrar ungar stelpur eru að láta af störfum um áramót en uppsagnirnar tengjast ýmist því að þær vilja starfa á vinnustöðum sem tengjast náminu, vilja ekki vinna með skóla eða vilja breyta til.

Spurt var hvernig gengið hefði að ráða menntaða leikskólakennara til starfa og er staðan sú að engar umsóknir frá þeim hafi borist þegar auglýst var í vor. Rætt var um að þetta væri vandamál víða þar sem það væri skortur á nýliðun í stéttinni. Halldóra benti á að Garðabær væri með styrki fyrir þá leiðbeinendur sem fara í nám í leikskólakennarafræðum og væru þessir styrkir hærri hér en annars staðar. Þá nefndi hún að tveir starfsmenn þiggi þessa styrki sem stendur.

1. **Drög að starfsáætlun**

Rætt var um drög að starfsáætlun sem foreldraráðið lagði fram fyrir fundinn. Starfsáætlunin gerir ráð fyrir að fundað verði a.m.k. 6x yfir skólaárið og eru sérstök mál tekin fyrir á hverjum fundi ásamt tilfallandi málum sem eiga eftir að koma upp. Var starfsáætlunin samþykkt með smávægilegum breytingum. Þá var rætt um að meðlimir foreldraráðs ættu eftir að skipta með sér verkum en það yrði gert að loknum fundinum.

Að endingu voru rædd praktísk atriði varðandi fundi ráðsins og samskipti utan funda.

Næsti fundur foreldraráðs verður haldinn í byrjun desember.

Fundi lauk kl. 12:55.